KIRJALLINEN KYSYMYS E-0279/03 esittäjä(t): Jan Dhaene (Verts/ALE) komissiolle. Pelastuspalvelujen toimeenpano Prestigen onnettomuuden jälkeen.



Virallinen lehti nro 268 E , 07/11/2003 s. 0086 - 0087



KIRJALLINEN KYSYMYS E-0279/03 esittäjä(t): Jan Dhaene (Verts/ALE) komissiolle (7. helmikuuta 2003) Aihe: Pelastuspalvelujen toimeenpano Prestigen onnettomuuden jälkeen Hallituksien koordinoimat pelastuspalvelutoimet saatiin Prestige-aluksen aiheuttaman öljyonnettomuuden torjumiseksi erittäin hitaasti liikkeelle. Tätä kuvaa hyvin se, että Belgian pelastuspalveluyksikkö oli paikalla ennen Espanjan armeijaa. Kaikkialta Euroopasta tulleet vapaaehtoiset ovat osoittaneet solidaarisuutensa auttamalla rantojen puhdistamisessa öljystä. Voiko komissio ilmoittaa: 1. esittivätkö Espanjan, Portugalin tai Ranskan viranomaiset komissiolle pyynnön saada logistista tai koordinoitua tukea tai komission asiantuntemukseen perustuvia neuvoja Prestigen onnettomuutta seuranneiden kolmen viikon aikana? 2. aikooko se tulevaisuudessa kehittää eurooppalaista pelastuspalvelujärjestelmää tai koordinoida jäsenvaltioiden pelastuspalvelujoukkoja? 3. aikooko se ehdottaa vapaaehtoisten pelastuspalvelujoukkojen koordinoinnin järjestämistä EU:n tasolla? 4. mikä komission jäsen ja pääosaston yksikkö vastaa pelastuspalvelutoimista? 5. tarjoaako komissio asiantuntemusta ja käytännön tukea tai koordinointia, jotta onnettomuuden kohteeksi joutuneet Natura 2000 -alueet saadaan kestävällä tavalla kuntoon? Margot Wallströmin komission puolesta antama vastaus (17. maaliskuuta 2003) 1. Espanja pyysi pelastuspalvelun seuranta- ja tiedotuskeskukselta apua öljynkeräysaluksia, öljypuomeja ja muuta laitteistoa kolmen viikon kuluessa Prestige-säiliöaluksen onnettomuudesta. Yhteisö lähetti alueelle myös tarkkailijoita. Myös Ranska ja Portugali esittivät keskukselle vastaavan avunpyynnön. Erityisesti Ranska pyysi apua ylimääräisten valvontalentokoneiden löytämiseksi unionin alueelta. 2. Yhteisön pelastuspalvelualan yhteistyömekanismi, joka perustettiin 23. lokakuuta 2001 tehdyllä neuvoston päätöksellä(1), on mahdollistanut entistä paremman koordinoinnin jäsenvaltioiden joko unionin alueella tai sen ulkopuolella toteuttamien pelastuspalvelualan toimenpiteiden välillä. Jäsenvaltioiden ei ole pakko käyttää pelastuspalvelun seuranta- ja tiedotuskeskusta. Pelastuspalvelualan mekanismiin kuuluvan keskuksen tarkoituksena on helpottaa jäsenvaltioiden keskinäistä yhteistyötä. Se toimii myös yhteyspisteenä, jonka kautta välitetään jäsenvaltioiden avunpyynnöt, mutta ei ole unionin johtokeskus, vaan jäsenvaltiot tekevät itse lopulliset päätökset. 3. Yhteisön pelastuspalvelualan yhteistyömekanismi antaa kansallisille avustusryhmille ja asiantuntijoille tietoa jo etukäteen siitä, mitä hätätilannetoimenpiteitä voidaan toteuttaa lyhyellä aikavälillä. Jäsenvaltioiden toimivaltaiset viranomaiset tekevät ilmoituksen käytettävissä olevista resursseista. Useat jäsenvaltiot tehneet ilmoituksen vapaaehtoisresursseista, jotka ovat käytettävissä kansallisen koordinointiperiaatteen mukaisesti. 4. Ympäristöasioista vastaava komissaari vastaa pelastuspalvelusta komissiossa. Pelastuspalveluyksikkö toimii ympäristöasioiden pääosastossa. 5. Luontotyyppidirektiivin (6 artikla) mukaan jäsenvaltioiden on toteutettava tarvittavat suojelutoimenpiteet ja tarpeelliset toimenpiteet luontotyyppien ja lajien heikentymisen estämiseksi. Prestige-säiliöaluksen onnettomuuden jälkeen jäsenvaltioiden on toteutettava tarvittavat ennallistamistoimenpiteet ja korjaavat toimenpiteet. Vaikka luontotyyppidirektiivissä (8 artikla) vahvistetaan oikeusperusta rahoitukselle/osarahoitukselle, jota voidaan myöntää Natura 2000 -alueiden suotuisan suojelun tason säilyttämiseksi tai ennalleen saattamiseksi toteutettaville toimenpiteille, tähän mennessä ei ole vielä perustettu erityistä Natura 2000 -rahastoa. Jäsenvaltiot voivat luontotyyppikomitean (20 artikla) toiminnan yhteydessä pyytää teknistä tukea toiselle jäsenvaltiolle tai komissiolle. (1) Neuvoston päätös 2001/792/Euratom, tehty 23. lokakuuta 2001, yhteisön mekanismin perustamisesta tiiviimmän yhteistyön edistämiseksi pelastuspalvelualan avustustoimissa.